पहला रैप अपने मैथ्स टीचर के लिए लिखा, रैपर से पहले बनना चाहते थे आईएएस
Indian Rapper Badshah Luxurious Lifestyle - साल 1999, जगह दिल्ली। एक 14 साल का लड़का जिसे गाने का खूब शौक है। वो कविताओं को गाने की तरह गाता है। इसी वक्त शहर में हर तरफ शाहरुख की बादशाह फिल्म की चर्चा है। वो लड़का भी इस फिल्म को देखकर शाहरुख का फैन बन चुका है।
साल 1999, जगह दिल्ली। एक 14 साल का लड़का जिसे गाने का खूब शौक है। वो कविताओं को गाने की तरह गाता है। इसी वक्त शहर में हर तरफ शाहरुख की बादशाह फिल्म की चर्चा है। वो लड़का भी इस फिल्म को देखकर शाहरुख का फैन बन चुका है।
दीवानगी ऐसी कि लड़के ने अपने अब तक के स्टेज नेम ‘कूल इक्वल’ को बदलकर बादशाह कर लिया। बादशाह का असल नाम है...आदित्य प्रतीक सिंह सिसोदिया।15 साल की उम्र में बादशाह दिल्ली के क्लबों में परफॉर्म करते थे और इसके बदले उन्हें मिलते थे करीब 15 सौ रुपए।
आज दुनिया बादशाह को जानती है। दिल्ली के इस लड़के के गाने बिलबोर्ड से लेकर बीबीसी एशियन नेटवर्क चार्ट तक में शामिल किए गए हैं। भारत के रैप म्यूजिक को वर्ल्ड मैप पर लाने के पीछे बादशाह एक बड़ा नाम है।
पंजाबी म्यूजिक से लेकर बॉलीवुड इंडस्ट्री तक में इस रैपर-सिंगर-म्यूजिशियन ने कई हिट गाने दिए। लेकिन गानों से ज्यादा वो अक्सर अपने लग्जरी जूते, कपड़े और कार्स की वजह से टॉक ऑफ द टाउन रहे। फिलहाल बादशाह अपने हालिया रिलीज हुए गाने 'सनक' पर मचे हंगामे को लेकर चर्चा में हैं। बढ़ते विवाद को देखते हुए सिंगर ने सोशल मीडिया पर पोस्ट शेयर कर माफी मांगी है।
लग्जरी लाइफ में आज जानिए बादशाह की आलीशान जिंदगी के बारे में… 
2006 में हनी सिंह के साथ शुरू हुआ था करियर
बादशाह ने अपने करियर की शुरुआत 2006 में म्यूजिक ग्रुप- माफिया मुंडीर क्रू के साथ काम करके की थी। इसके अलावा बादशाह ने यो यो हनी सिंह के साथ एलबम ‘गेटअप जवानी’ में भी काम किया था। हनी सिंह के बाद बादशाह ने इंद्रदीप बक्शी के साथ जोड़ी कायम की। दोनों ने साथ में ‘सैटरडे सैटरडे’ गाना गया।
ये गाना काफी ज्यादा हिट हुआ और लोगों ने इसे काफी पसंद किया। इसके बाद तो बादशाह ने एक के बाद एक बेहतरीन गाने दिए और खूब नाम कमाया। साल 2015 में बादशाह ने आस्था गिल के साथ ‘डीजे वाले बाबू’ गाना किया। ये गाना सबसे ज्यादा सुपरहिट रहा। मात्र 24 घण्टे के अंदर ये गाना itunes चार्ट में नंबर-1 पर पहुंच गया था।
शुरुआत में बस का किराया देने के पैसे नहीं थे 
बादशाह का मानना है कि स्ट्रगल हर किसी को करना पड़ता है। वो एक इंटरव्यू में बताते हैं कि जब उन्होंने शुरुआत की थी, तब उनके पास पैसे भी नहीं हुआ करते थे। गाने की रिकॉर्डिंग के लिए दिल्ली से चंडीगढ़ आने-जाने के पैसे नहीं होते थे। कई बार बस में बिना किराया दिए जाते थे।
एक बार बस के कंडक्टर ने पूछा पैसे नहीं है तो तुम करते क्या हो? बादशाह ने फिर उसे बताया कि वो म्यूजिक सीखने जाता हूं, लेकिन पैसे नहीं मिलते हैं। ये बात सुन कंडक्टर ने कहा था, जिस दिन बड़ा सिंगर बन जाना तब पैसे चुका देना। बादशाह आजतक उस कंडक्टर और अपने स्ट्रगल के दिनों को भूला नहीं पाए हैं।
रैपर बनने से पहले आईएएस अफसर बनना चाहते थे
बादशाह स्कूल टाइम से ही पढ़ने में बहुत होनहार थे। मैथ्स उनका पसंदीदा सब्जेक्ट था। इस सब्जेक्ट से उनको इतना लगाव था कि अपना पहला रैप सॉन्ग बादशाह ने अपने मैथ्स टीचर के लिए लिख दिया था। म्यूजिक करियर चुनने से पहले तक बादशाह एक आईएएस अफसर बनना चाहते थे।
बादशाह ने अपने कई इंटरव्यू ये बताया हैं कि यदि वो आज रैपर नहीं होते तो शायद आईएएस अफसर होते। हालांकि स्कूल खत्म होते ही बादशाह ने रैपिंग को ही अपने करियर के तौर पर चुन लिया था।
स्लीप एपनिया को ठीक करने के लिए घटाया वजन 
एक इंटरव्यू के दौरान बादशाह ने खुलासा किया था कि उनके वजन कम होने की बड़ी वजह उनकी प्रोफेशनल डिमांड थी। उन्होंने कहा कि एक कलाकार के रूप में, उनके काम के लिए उन्हें स्टेज पर 120 मिनट तक प्रदर्शन करना पड़ता था, लेकिन वो 15 मिनट में ही हांफने लगते थे। इसके साथ बादशाह को स्लीप एपनिया भी था। जिससे उबरने के लिए उन्हें अपना वजन कम करना पड़ा।
बादशाह को है लग्जरी कारों का शौक
इंडिपेंटेंड म्यूजिक से शुरुआत करने वाले बादशाह के पास आज कई लग्जीरियस कार्स हैं। हाल ही में बादशाह ने 3.15 करोड़ रुपए की लेम्बोर्गिनी उरुस को खरीदा था। नियो नॉक्टिस पेंट से तैयार ये लग्जरी कार मौजूदा समय में लेम्बोर्गिनी के लाइन-अप में सबसे अच्छी कार है। बादशाह इस कार को लेने ऑटो में पहुंचे थे। इसे खरीदने के बाद इंस्टा पर पोस्ट कर बादशाह ने लिखा था- ऑटो से आया था, ऑटोमैटिक में जाऊंगा। उरुस कार के अलावा बादशाह के पास 1.67 करोड़ की Audi Q8 और 6 करोड़ की Rolls Royce Wraith है।
बादशाह कार के साथ-साथ जूतों के भी शौकीन
लग्जरी कारों के शौकीन बादशाह एक स्नीकरहेड भी हैं। बादशाह ने एक इंटरव्यू में बताया था कि उनको अपने कपड़ों से ज्यादा स्नीकर्स पसंद है। अपने पसंदीदा स्नीकर्स खरीदने के लिए वो कुछ भी बेच और छोड़ सकते हैं।बादशाह का कहना है कि उनके पास इंडिया में स्नीकर्स का सबसे बड़ा कलेक्शन है। अभी उनके पास 500 से भी ज्यादा जूतों का कलेक्शन है और इनकी कुल कीमत 1.5 करोड़ से भी ज्यादा है।
क्लोदिंग ब्रांड के भी मालिक बादशाह
गानों से ज्यादा अपने कपड़ों और फैशन सेंस को लेकर चर्चा में रहने वाले बादशाह, एक क्लोदिंग ब्रांड के भी मालिक हैं। 2018 में बैडफिट नाम से उन्होंने अपने क्लोदिंग लाइन की शुरुआत की थी। इसमें ब्रांडेड टी-शर्ट के साथ-साथ बॉम्बर जैकेट जैसे कपड़े मिलते हैं। बादशाह ने इस बिजनेस को शुरू इसलिए किया ताकि उनके फैंस भी लग्जरी क्लोदिंग के एक्सपीरियंस को महसूस कर सकें।